Guðni Th. Jóhannesson

Guðni Thorlacius Jóhannesson (født 26. juni 1968 i Reykjavík) er en islandsk politiker og historiker. Han ble valgt til Islands president 25. juni 2016 og gjenvalgt ved valget i 2020. Før han ble president arbeidet han som dosent ved Universitetet på Island.

Utdannelse 
Guðni ble uteksaminert fra Menntaskólinn í Reykjavík i 1987.

I 1991 oppnådde han bachelorgrad i historie og statsvitenskap fra University of Warwick i Storbritannia. Han studerte så tysk ved Universität Bonn i Tyskland (1991–1992) og deretter russisk ved Universitetet på Island (1993–1994). I 1997 avla han mastergrad i historie ved Universitetet på Island. To år senere fullførte han en master of studies-grad i historie fra St. Antony's College ved University of Oxford. I 2003 fikk han doktorgrad i historie fra Queen Mary University of London.

Ved siden av morsmålet islandsk behersker Guðni engelsk og forstår tysk, dansk, norsk og svensk. Han har også kunnskaper i russisk.

Virke 
Guðni har arbeidet som historielærer og reporter for RÚV. Han har vært ansatt ved Universitetet på Island og Háskólinn á Bifröst på Island og ved University of London. I 2013 ble han lektor i historie ved Universitetet på Island, året etter ble han dosent ved samme lærested.

Forskingsfeltet hans er moderne islandsk historie. Han har publisert en rekke arbeider, blant annet om torskekrigen, finanskrisen som startet i 2008, og det islandske presidentembetet. Han har skrevet en biografi om statsminister Gunnar Thoroddsen og en bok om presidentperioden til Kristján Eldjárn. Han har også utgitt en islandshistorie på engelsk.

President 
Den 5. mai 2016 kunngjorde han at han stilte som kandidat ved presidentvalget. Han vant valget 25. juni 2016 med 39,1 % av stemmene. Ved valget i 2020 oppnådde han 92,2 % av stemmene.

Han ble tildelt storkors av St. Olavs orden ved sitt besøk i Norge i 2017.

Familie og privatliv 
Guðni er sønn av læreren og journalisten Margrét Thorlacius og gymlæreren og treneren Jóhannes Sæmundsson. Han har to brødre, den ene er Patrekur Jóhannesson.

Han er gift med Eliza Reid fra Canada. De har fire barn sammen og bor på Seltjarnarnes. Han har også en datter fra et tidligere ekteskap.

Guðni vokste opp som katolikk, men har forlatt Den katolske kirke. Han står utenfor organisert religion og oppgir menneskerettighetserklæringen som sitt verdigrunnlag.

Bibliografi

Bøker 
 The History of Iceland, The Greenwood histories of the modern nations, Santa Barbara, California: Greenwood, 2013
 Gunnar Thoroddsen. Ævisaga, Reykjavík: JPV, 2010
 Hrunið. Ísland á barmi gjaldþrots og upplausnar, Reykjavík: JPV, 2009
 (redaktør): Hvað er sagnfræði? Rannsóknir og miðlun, Reykjavík, 2008
 Troubled Waters. Cod War, Fishing Disputes, and Britain's Fight for the Freedom of the High Seas, 1948–64, Reykjavík: North Atlantic Fishing History Association, 2007
 Þorskastríðin þrjú. Saga landhelgismálsins 1948–1976, Reykjavík: Hafréttarstofnun Íslands, 2006
 Óvinir ríkisins. Ógnir og innra öryggi í kalda stríðinu á Íslandi, Reykjavík: Mál og menning, 2006
 Völundarhús valdsins. Stjórnarmyndanir, stjórnarslit og staða forseta Íslands í embættistíð Kristjáns Eldjárns, 1968–1980, Reykjavík: Mál og menning, 2005
 Sympathy and Self-interest. Norway and the Anglo-Icelandic Cod Wars, Forsvarsstudier 1:2005, Oslo: Institutt for forsvarsstudier, 2005
 Kári í jötunmóð. Saga Íslenskrar erfðagreiningar og Kára Stefánssonar, Reykjavík: Nýja bókafélagið, 1999

Referanser 

Islandske historikere
Presidenter
Storkors av St. Olavs Orden